NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VIII. volebné obdobie

Číslo: CRD – 1864/2020

**263a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona o teste proporcionality v oblasti regulácie povolaní (tlač 263) vo výboroch v druhom čítaní**

Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania vládneho návrhu zákona.

**I.**

Národná rada Slovenskej republiky uznesením z 3. novembra 2020 č. 370 sa uzniesla prerokovať vládny návrh zákona o teste proporcionality v oblasti regulácie povolaní **(tlač 263)** vo výboroch v druhom čítaní a prideliť ho týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre hospodárske záležitosti a

Výboru Národnej rady Slovenskej republiky pre vzdelávanie, vedu, mládež a šport.

Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie.

Výbory prerokovali návrh zákona v lehote určenej uznesením Národnej rady Slovenskej republiky.

Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K vládnemu návrhu zákona o teste proporcionality v oblasti regulácie povolaní **(tlač 263)** zaujali **výbory** Národnej rady Slovenskej republiky tieto **stanoviská:**

**Ústavnoprávny výbor Národnej rady Slovenskej republiky** v uznesení č. 146 zo  16. novembra 2020,

**Výbor Národnej rady Slovenskej republiky pre hospodárske záležitosti** v uznesení č. 104 z 23. novembra 2020 **a**

**Výbor Národnej rady Slovenskej republiky pre vzdelávanie, vedu, mládež**a šport v uznesení č. 47 z 19. novembra 2020

zhodne **odporúčajú** návrh zákona **schváliť s pozmeňujúcimi a doplňujúcimi návrhmi** uvedenými v časti IV. spoločnej správy.

**IV.**

Z uznesení výborov uvedených v III. časti tejto spoločnej správy vyplývajú tieto pozmeňujúce a doplňujúce návrhy:

1. V § 5 ods. 1 písmeno b) znie:

„b) dostatočnosť alebo nedostatočnosť existujúcej právnej úpravy týkajúcej sa regulovaných povolaní ustanovenej v právnych predpisoch alebo vo vnútorných predpisoch profesijnej organizácie z hľadiska dosiahnutia sledovaného cieľa,“.

Účelom navrhovanej úpravy je obsahovo zosúladiť § 5 ods. 2 písm. b) s čl. 7 ods. 2 písm. b) smernice 2018/958 s ohľadom na širší súbor predpisov, ktoré sa majú na tento účel zohľadňovať.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

2. V § 5 ods. 2 písm. f) sa za slová „právnu formu výkonu“ vkladá slovo „regulovaného“.

Vzhľadom na legislatívnu skratku „regulované povolanie“ zavedenú v § 2 písm. a) prvom bode návrhu zákona sa dopĺňa chýbajúce slovo v záujme zabezpečenia používania jednotnej terminológie v celom texte návrhu zákona.

Ústavnoprávny výbor NR SR

Výbor NR SR pre hospodárske záležitosti

Výbor NR SR pre vzdelávanie, vedu, mládež a šport

**Gestorský výbor odporúča schváliť**

3. V § 5 ods. 2 písm. g) sa za slová „územné obmedzenia výkonu“ vkladá slovo „regulovaného“.

Vzhľadom na legislatívnu skratku „regulované povolanie“ zavedenú v § 2 písm. a) prvom bode návrhu zákona sa dopĺňa chýbajúce slovo v záujme zabezpečenia používania jednotnej terminológie v celom texte návrhu zákona.

Ústavnoprávny výbor NR SR

Výbor NR SR pre hospodárske záležitosti

Výbor NR SR pre vzdelávanie, vedu, mládež a šport

**Gestorský výbor odporúča schváliť**

4. V § 5 ods. 3 písm. b) sa slová „poskytnutia služby“ nahrádzajú slovami „odbornej činnosti“ a slovo „poskytujú“ nahrádza slovom „vykonávajú“.

Účelom navrhovanej úpravy je spresniť ustanovenie vo vzťahu k okruhu subjektov vykonávajúcich regulované povolanie, keďže regulácia povolania sa nemusí týkať iba subjektov, ktoré poskytujú služby, ale aj zamestnancov v pracovnom pomere. Vzhľadom na uvedené sa navrhuje vymedziť príslušné činnosti ako „odborné činnosti“, keďže obsahovo podľa príslušného ustanovenia smernice sa má na tieto účely zohľadňovať získanie „osobitnej“ odbornej kvalifikácie aj s ohľadom na odbornú prípravu alebo prax.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

5. V § 5 ods. 4 úvodnej vete sa slovo „predpisu8)“ nahrádza slovami „predpisu,8) so zásadou proporcionality, “.

Účelom navrhovanej úpravy je úplná transpozícia čl. 7 ods. 4 smernice 2018/958.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

6. V § 6 odseky 5 a 6 znejú:

„(5) Ministerstvo alebo ostatný ústredný orgán štátnej správy zašle návrh regulácie povolania, ktorá je obsahom všeobecne záväzného právneho predpisu, profesijnej organizácii, v ktorej pôsobnosti je príslušné regulované povolanie. K návrhu regulácie povolania zasiela profesijná organizácia, v ktorej pôsobnosti je príslušné regulované povolanie, vyjadrenie príslušnému ministerstvu alebo príslušnému ostatnému ústrednému orgánu štátnej správy do 14 pracovných dní od doručenia návrhu regulácie povolania; ak profesijná organizácia, v ktorej pôsobnosti je príslušné regulované povolanie, k návrhu regulácie povolania nezašle vyjadrenie v tejto lehote, platí, že nemá k návrhu regulácie povolania pripomienky. Následne príslušné ministerstvo alebo príslušný ostatný ústredný orgán štátnej správy vyplní formulár podľa odseku 4.

(6) Profesijná organizácia zašle návrh regulácie povolania, ktorá je obsahom jej vnútorného predpisu, ministerstvu alebo ostatnému ústrednému orgánu štátnej správy, v ktorého pôsobnosti je príslušné regulované povolanie. K návrhu regulácie povolania zasiela ministerstvo alebo ostatný ústredný orgán štátnej správy, v ktorého pôsobnosti je príslušné regulované povolanie, vyjadrenie príslušnej profesijnej organizácii do 14 pracovných dní od doručenia návrhu regulácie povolania; ak ministerstvo alebo ostatný ústredný orgán štátnej správy, v ktorého pôsobnosti je príslušné regulované povolanie, k návrhu regulácie povolania nezašle vyjadrenie v tejto lehote, platí, že nemá k návrhu regulácie povolania pripomienky. Následne príslušná profesijná organizácia vyplní formulár podľa odseku 4.“.

Účelom navrhovanej úpravy je spresniť ustanovenie vo vzťahu k spôsobu získania informácie o pripravovanej regulácii povolania a momentu, od ktorého má plynúť lehota 14 pracovných dní na zaslanie vyjadrenia.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

7. V § 6 ods. 7 druhej vete sa za slovo „reguláciu“ vkladá slovo „povolania“.

Dopĺňa sa slovo „povolania“ vzhľadom na skutočnosť, že pojem „regulácia povolania“ je základným pojmom vymedzeným v § 2 písm. a) návrhu zákona.

Ústavnoprávny výbor NR SR

Výbor NR SR pre hospodárske záležitosti

Výbor NR SR pre vzdelávanie, vedu, mládež a šport

**Gestorský výbor odporúča schváliť**

8. V § 6 ods. 8 prvá veta znie: „Lehota na zasielanie pripomienok je najmenej 14 pracovných dní a začína plynúť odo dňa nasledujúceho po dni zverejnenia formulára subjektom, ktorý navrhuje reguláciu povolania alebo Kanceláriou Národnej rady Slovenskej republiky, ak ide o návrh zákona výboru národnej rady alebo poslanca národnej rady.“.

Účelom navrhovanej úpravy je spresniť začiatok plynutia lehoty v nadväznosti na zverejnenie návrhu na dvoch webových sídlach v rôznom čase. Zároveň sa navrhuje predĺžiť lehotu na zasielanie pripomienok zo 7 pracovných dní na 14 pracovných dní.

Výbor NR SR pre vzdelávanie, vedu, mládež a šport

**Gestorský výbor odporúča schváliť**

9. V § 6 ods. 9 sa slová „odseku 7“ nahrádzajú slovami „odseku 8“.

Oprava nesprávneho vnútorného odkazu.

Ústavnoprávny výbor NR SR

Výbor NR SR pre hospodárske záležitosti

Výbor NR SR pre vzdelávanie, vedu, mládež a šport

**Gestorský výbor odporúča schváliť**

10. V § 6 ods. 11 sa za slovo „reguláciu“ vkladá slovo „povolania“.

Dopĺňa sa slovo „povolania“ vzhľadom na skutočnosť, že pojem „regulácia povolania“ je základným pojmom vymedzeným v § 2 písm. a) návrhu zákona.

Ústavnoprávny výbor NR SR

Výbor NR SR pre hospodárske záležitosti

Výbor NR SR pre vzdelávanie, vedu, mládež a šport

**Gestorský výbor odporúča schváliť**

Gestorský výbor odporúča Národnej rade Slovenskej republiky hlasovať o návrhoch uvedených pod bodmi **1 až 10**  spoločnes odporúčaním ich **schváliť.**

**V.**

Gestorský výbor na základe stanovísk výborov, vyjadrených v ich uzneseniach uvedených v III. časti tejto spoločnej správy, **odporúča** Národnej rade Slovenskej republiky vládny návrh zákona o teste proporcionality v oblasti regulácie povolaní **(tlač 263)** **schváliť v znení pozmeňujúcich a doplňujúcich návrhov** uvedených v tejto správe.

Predmetná **spoločná správa** výborov Národnej rady Slovenskej republiky o výsledku prerokovania bola **schválená** uznesením Výboru Národnej rady Slovenskej republiky pre vzdelávanie, vedu, mládež a šport (gestorský výbor) z 24. novembra 2020 č. 57.

Týmto uznesením výbor zároveň poveril spoločného spravodajcu **Jozefa Bubnára**, aby na schôdzi Národnej rady Slovenskej republiky informoval o výsledku rokovania výborov, o stanovisku a návrhu gestorského výboru.

Bratislava november 2020

**Richard Vašečka v. r.**

predseda

Výboru NR SR pre vzdelávanie, vedu, mládež a šport